Ο χαράκτης **Παναγιώτης Γράββαλος** (1933 - 2014) γεννήθηκε στη Λαμία και σε ηλικία 18 ετών ήρθε στην Αθήνα, όπου έζησε έκτοτε. Με υποτροφία του ΙΚΥ σπούδασε στην ΑΣΚΤ, με καθηγητές τον Γιάννη Μόραλη και τον Σπύρο Παπαλουκά. Ο καθηγητής χαρακτικής Γιάννης Κεφαληνός, βλέποντας τα χαρακτικά του, του συνέστησε να ασχοληθεί με τη Χαρακτική.

Δίδαξε χαρακτική στο *Αθηναϊκό Τεχνολογικό Ινστιτούτο*, Εργαστήριο Γραφικών Τεχνών, των Σχολών Δοξιάδη (1961-67) κοντά στον χαράκτη Τάσσο Αλεβίζο και αυτό τον έστρεψε στις Γραφικές Τέχνες και τις εφαρμογές τους. Με αυτόν συνεργάστηκε για τη σχεδίαση πολλών ελληνικών και ξένων γραμματοσήμων. Υπήρξε ιδρυτικό μέλος του *Κέντρου Εικαστικών Τεχνών*. Ήταν μέλος της *Ομάδας για την Επικοινωνία και την Εκπαίδευση στην Τέχνη*, του *Συνδέσμου Σύγχρονης Τέχνης*, της *Ομάδας Κέντρων Χαρακτικής* και συμμετείχε στις εκθέσεις τους στην Ελλάδα και το εξωτερικό. Υπήρξε μόνιμος συνεργάτης των Ελληνικών Ταχυδρομείων (1966-93) και σχεδίασε πολλές σειρές ελληνικών γραμματοσήμων, όπως "Αθλητικές εκδηλώσεις", "Διεθνές έτος Τουρισμού", "Ευρωπαϊκό έτος προστασίας της Φύσης", "Εκκλησία και ο Αγών", "Κατά θάλασσαν Αγών", "Παιδεία και ο Αγών", "Κατά Ξηράν Αγών" (του 1971, για τα 150 έτη της Επανάστασης), "Εθνικές ενδυμασίες", "Ελληνική Λαϊκή Αρχιτεκτονική", "Λαϊκά Μουσικά Όργανα", "Νησιά του Αιγαίου", "Επέτειοι και Γεγονότα", κ.ά. Για το έργο του αυτό τιμήθηκε με διεθνείς βραβεύσεις, καθώς και με το βραβείο χαρακτικής στη *Β΄ Πανελλαδική Έκθεση Νέων*.

Σε παγκόσμιο διαγωνισμό στη Βαρσοβία βραβεύτηκε το 1971 αφίσα του με αθλητικό περιεχόμενο. Η αφίσα του που πήρε το Α΄ βραβείο, εκτίθεται στο Μουσείο Γραφικών Τεχνών της Πολωνίας. Εξέδωσε το 1974 με τους Γ. Βακιρτζή και Κ. Τζιμούλη το βιβλίο "Η Λαϊκή επιγραφή στην Ελλάδα", για το οποίο μάζευαν υλικό από το 1968. Το 1981 εξέδωσε με τον φωτογράφο Ν. Κοντό το βιβλίο "ΟΠΤΙΚΟΝ". Από το 1982 ήταν σύμβουλος στο Μουσείο Νεοελληνικής Τέχνης του Δήμου Ροδίων, όπου κατά τη θητεία του έγιναν πολλές αξιόλογες εκθέσεις Ελλήνων καλλιτεχνών. Από το 1986 ήταν καλλιτεχνικός σύμβουλος της Ιονικής Τράπεζας, όπου επιμελήθηκε τις εκδόσεις της, προετοίμασε τη λειτουργία του Μουσείου Χαρακτικής και Γραφικών Τεχνών της, και δημιούργησε συλλογή χαρακτικής. Από το 1987 ήταν επίτιμο μέλος της Ένωσης Γραφιστών Ελλάδας. Ήταν καλλιτεχνικός σύμβουλος (1997-2004) στους Ολυμπιακούς Αγώνες της Αθήνας του 2004: σχεδίασε πολλές καρφίτσες πέτου, τα 24 συλλεκτικά νομίσματα (8 χρυσά και 16 αργυρά) που κυκλοφόρησε το Νομισματοκοπείο της Τράπεζας της Ελλάδας, και επιμελήθηκε καλλιτεχνική τα μετάλλια των Ολυμπιακών και Παραολυμπιακών Αγώνων. Το 2003 έγινε πρόεδρος της Δημοτικής Πινακοθήκης "Αλέκος Κοντόπουλος" της Λαμίας και συνέβαλε στον εμπλουτισμό της.

Οι δραστηριότητες του Παναγιώτη Γράββαλου στον εικαστικό χώρο, δυναμικές και σημαντικές, δεν περιορίστηκαν μόνο στη δημιουργία έργων τέχνης, αλλά επεκτάθηκαν στην οργάνωση και διάδοση της καλλιτεχνικής παιδείας, στην ανανέωση και ανάπτυξη των γραφικών τεχνών της χώρας, καθώς και σε πολλούς ακόμη τομείς των εφαρμοσμένων τεχνών. Έργα του υπάρχουν σε πολλά Μουσεία χαρακτικής, Γραφικών Τεχνών και φιλοτελισμού σε όλο τον κόσμο. Επίσης, στο Μουσείο Νεοελληνικής Τέχνης Δήμου Ροδίων, στις Δημοτικές Πινακοθήκες Λαμίας, Ιωαννίνων, Λάρισας, Θεσσαλονίκης, κ.α. καθώς και σε πολλές ιδιωτικές συλλογές στην Ελλάδα και το εξωτερικό.